b'\n_START_ARTICLE_\nLokalne volitve v Sloveniji 2018\n_START_PARAGRAPH_\nLokalne volitve 2018 so bile volitve \xc5\xbeupanov ob\xc4\x8din ter \xc4\x8dlanov ob\xc4\x8dinskih svetov, \xc4\x8dlanov v svetih \xc4\x8detrtnih, krajevnih in va\xc5\xa1kih skupnosti. Potekale so 18. novembra 2018. Volitve so potekale v vseh 212 slovenskih ob\xc4\x8dinah. V 36 ob\xc4\x8dinah je kandidiral le en kandidat za \xc5\xbeupana, od tega 35 dotedanjih \xc5\xbeupanov. V 60 ob\xc4\x8dinah sta kandidirala le dva kandidata za \xc5\xbeupana, kar pomeni, da je bilo pri njih znano vnaprej, da bo dovolj le en krog volitev. Drugi krog volitev za \xc5\xbeupana je potekal 2. decembra 2018.\n_START_SECTION_\nPrvi krog\n_START_PARAGRAPH_\nPrvega kroga lokalnih volitev se je udele\xc5\xbeilo 870.649 od skupno 1.701.284 volivcev (51,18\xc2\xa0%). Najvi\xc5\xa1ja volilna udele\xc5\xbeba je bila v ob\xc4\x8dini Sol\xc4\x8dava (84,23\xc2\xa0%), najni\xc5\xbeja pa v ob\xc4\x8dini Vojnik (35,49\xc2\xa0%). Udele\xc5\xbeba je bila v primerjavi s predhodnimi lokalnimi volitvami 2014 (45,22\xc2\xa0%) vi\xc5\xa1ja._NEWLINE_V prvem krogu je \xc5\xbeupane dobilo 156 ob\xc4\x8din, med drugim Ljubljana (Zoran Jankovi\xc4\x87, 60,45\xc2\xa0%), Celje (Bojan \xc5\xa0rot, 56,42\xc2\xa0%) in Novo mesto (Gregor Macedoni, 65,22\xc2\xa0%).\n_START_SECTION_\nDrugi krog\n_START_PARAGRAPH_\nDrugi krog volitev za \xc5\xbeupana, potreben v preostalih 56 ob\xc4\x8dinah, je potekal 2. decembra 2018. Volilna udele\xc5\xbebe je bila 48,94-odstotna, v primerjavi s predhodnimi volitvami (43,62\xc2\xa0%) prav tako vi\xc5\xa1ja._NEWLINE_Drugi krog je zaznamoval zelo tesen izid v mestni ob\xc4\x8dini Koper, kjer je o \xc5\xbeupanu dokon\xc4\x8dno odlo\xc4\x8dile \xc5\xa1ele glasovanje po po\xc5\xa1ti, katerega glasovnice so bile pre\xc5\xa1tete dan po volitvah. Po neuradnih izidih je zmagal Ale\xc5\xa1 Br\xc5\xbean, ki je za 7 glasov prehitel dolgoletnega \xc5\xbeupana Borisa Popovi\xc4\x8da. V ob\xc4\x8dini \xc5\xa0marje\xc5\xa1ke toplice sta bila kandidata izena\xc4\x8dena, zato bo prvi\xc4\x8d v zgodovini samostojne Slovenije o \xc5\xbeupanu odlo\xc4\x8dal \xc5\xbereb.'